b'\n_START_ARTICLE_\nCap Lopez\n_START_PARAGRAPH_\nCap Lopez on Atlantin valtamereen ty\xc3\xb6ntyv\xc3\xa4 niemi Afrikan l\xc3\xa4nsirannikolla Gabonissa. Niemi on Gabonin l\xc3\xa4ntisin paikka, ja siell\xc3\xa4 sijaitsee Port-Gentilin kaupunki. Cap Lopez erottaa pohjoisessa olevan Guineanlahden etel\xc3\xa4puolella olevasta Etel\xc3\xa4-Atlantista. Cap Lopez on saanut nimens\xc3\xa4 portugalilaiselta tutkimusmatkailija Lopo Gon\xc3\xa7alvesilta, joka ensimm\xc3\xa4isen\xc3\xa4 purjehti Afrikan l\xc3\xa4nsirannikkoa pitkin niemelle saakka 1470-luvun puoliv\xc3\xa4lin tienoilla._NEWLINE_Cap Lopezilla sijaitsee kansainv\xc3\xa4lisesti t\xc3\xa4rke\xc3\xa4 lintualue (IBA), johon sis\xc3\xa4ltyy esimerkiksi Ogoou\xc3\xa9-joen suistossa oleva Mandjin saari. Alue on t\xc3\xa4rke\xc3\xa4 muuttolinnuille ja siell\xc3\xa4 onkin tavattu suhteellisen suuri m\xc3\xa4\xc3\xa4r\xc3\xa4 harvinaisia lintulajeja. Niemen it\xc3\xa4puolella sijaitsee Cap Lopezin lahti (ransk. Baie du Cap Lopez), jonka rannalla on suuria alueita laskuveden paljastamaa rantaliejualuetta. Lahden rannoilla on mangrovekasvillisuutta._NEWLINE_Niemell\xc3\xa4 sijaitsee \xc3\xb6ljyterminaaleja ja laituri sek\xc3\xa4 vuonna 1897 alun perin perustettu majakka, joka ei tosin ole ollut toiminnassa moneen vuoteen. Cap Lopezilla on my\xc3\xb6s vuonna 2012 rakennettu uusi majakka._NEWLINE_Cap Lopezin edustalla k\xc3\xa4ytiin 10. helmikuuta 1722 meritaistelu merirosvojen ja brittien v\xc3\xa4lill\xc3\xa4.'